Ons vier ‘n volle 15 jaar
Makgemaakte Ingelsman speel reuse rol in Pretoria
Verkenningstog lei na profetiese koestertafel
Droom word waar ná ‘n soektog van 10 jaar
Fransua se lewe dra ‘n onbekostigbare prysetiket
Wednesday, 24 February 2010 06:51
Hier is die langverwagte splinternuwe gids van dinge om te doen in die Bronberg-omgewing. Ons wys jou waarheen om te gaan vir pieknieks, paintball en perdry; waar die vlooimarkte, restaurante en oornagplekke in ons kontrei is; en by wie om vlieg-, kuns-, dans- en tromslaanlesse te kry. Of jy nou belangstel in wildbesigtiging, staproetes, plekke wat spesialiseer in kinderpartytjies, spaplekke, kwekerye, teetuine, museums of ’n helpende hand wil uitreik in jou vrye tyd – ons wys jou alles.
Dié is jou afdeling as jy op soek is na wandelroetes, kampeerplek, voëlkyk, wildbesigtiging, natuurlike rotspoele of as jy die Bronbergrif van nader wil leer ken
’n Natuurplek vir vleisbraai-, piekniek- en ’n swemplek met wandelroetes waar jy 75 verskillende voëlsoorte kan sien. As jy boonop nog wil oorslaap, is Nkwe Park die plek vir jou. Die Bronberg-paradys se natuurlike rotspoele en kuile word gevoed deur die boloop van die Pienaarsrivier en daar is fonteine al langs die rivier af, wat plek-plek opgedam is. Nkwe Karavaanpark bied karavaan-staanplek en daar is ook karavane te huur. Dié oord het drie-ster gradering en is rustig met geen musiek, ‘quads’ of motorfietse nie. Nkwe is in Tierpoort, 15 km vanaf Hans Strijdomrylaan uit met Lynnwoodweg-verlenging. Draai regs by die Betshan-bord. Vir meer inligting, bel Francois Liebenberg by 082-978-9631.
Rietvlei Natuurreservaat bestaan uit 3 800 ha Bankeveld grasland wat strek oor vlaktes, heuwels, vleie, stroompies en die Rietvleidam. Dié reservaat bied wildbesigtigingstoere rondom die dam, voëlskyk, visvang, kampering en staproetes. Jy kan op ’n 10 km dagstaproete gaan of op ’n 21 km roete waar jy in ’n oornag hut bly wat beddens en matrasse insluit. Die Rietvlei Natuurreservaat is uit met die Delmas-pad, naby die Nelmapius/R21 kruising. Vir meer inligting, skakel 012-345-2274 of 012-345-5103.
Breek weg uit die stad se gewoel vir ’n Bronberg-avontuur op ’n 4x4 baan, ’n paintball-plaas, hoog in die lug saam met ’n vlieginstrukteur of langs die viswaters.
Nie lus om huis toe te gaan nadat jy paintball gespeel het nie? By ‘Paintball Plus’ kan jy in ’n sorgvrye plaasatmosfeer oorslaap as jy jou eie tent saambring. Daar is piekniek- en braaigeriewe, ’n uitkyktoring, plaasdiere, ’n bos, loopgrawe, skanse en oop veld vir verdere avonture. Dit is die ideale plek vir spanbou, familie-uitstappies of kinderpartytjies, en ’n mens kan die hele plek vir jouself huur. Dit het veral gewild geword vir ‘bachelor’ partytjies. Potjiekos, spitbraai en varsgebakte plaasbrood word voorsien op versoek. Paintball Plus is in Tierpoort en kan bereik word met Lynnwoodweg (draai af by die Nkwe bord) of Garstfonteinweg (draai af by die Tierpoort-sentrum). Bel Louwrens Erasmus by 082-413-8955.
Of jy nou vir skoue wil gereed maak of sommer net ’n perdepiekniek wil hou, dié Bronbergse perdeplekke bied jou lesse, stalle, arenas, vakansiekampe, pretdae en selfs ’n klubhuis te huur.
Is jy lus om ’n groep uitrit te kombineer met ’n piekniek? Wat van ’n romantiese perdepiekniek vir twee mense of ’n kinderpartytjie met ’n verskil? Liberty Stalle en Ryskool spog met ’n pragperseel waar daar selfs ’n klubhuis te huur is vir klein geleenthede soos verjaarsdae en kantoorpartytjies. Rylesse vir beginners tot gevorderde ruiters van alle ouderdomme word aangebied en jy kry hulp met die voorbereiding en bywoon van SANESA skoue. Daar is 28 stalle, ’n verskeidenheid van arenas, en skoue en vakansiekampe word gehou. Liberty Stalle en Ryskool is op die Boschkop-pad, 5 km vanaf Lynnwoodweg. Bel Juanita by 082-417-8137.
Op soek na ’n plek wat gereeld poniekampe, pretdae en skoue aanbied? ’n Plek waar rylesse in ’n veilige omgewing en geriewe met betroubare skoolperde jou kind se balans, koördinasie en selfvertroue kan help verbeter? Cullen Stalle spesialiseer in rylesse vir beginners tot gevorderde ruiters. Afrigters kan kinders help met die voorbereiding en bywoning van inter-skool skoue. Kwaliteit stalle is beskikbaar en groep of individuele oggendlesse word spesiaal vir vrouens aangebied. Cullen Stalle is net af van Lynnwoodwegverlenging. Bel vir Llewellyn Mason by 083-227-8048.
Hier kry jy top-gehalte stalle vir jou perde en internasionale akkreditasie vir jou rylesse. Summer Brook is verbind aan ’n internasionale maatskappy en gee afrigting, soos spring en alle ander fynere kunste van perdry, wat aan internasionale standaarde voldoen. Stephan, wat ook professioneel perdry, is die naam van jou afrigter. Summer Brook is geleë in Zwavelpoort. As jy in Lynnwoodweg-verlenging ry, draai jy berg se kant toe by die ‘action cricket’ plek. Ry tot waar die pad doodloop in ’n bruin hek waar jy links draai. Dan is hulle omtrent 500 meter verder aan die regterkant. Bel vir Stephan by 079-527-0658.
Vir stadskinders is Bronberg-wêreld ’n paradysplek waar jy op die plaasmanier kan baljaar in ’n veilige landelike omgewing.
Come Play! / Kom Speel!
Kidz Castle is spesiaal vir kinderpartytjies ontwerp. Die plek is in ’n baie veilige landelike omgewing en hier word daar op die plaasmanier gespeel. Daar is ’n verskeidenheid klimapparate, twee afdakke vir die onthaalarea, ’n springkasteel, ponieritte, trekkerritte en die voer van plaasdiere soos ’n bok, skapies, eende, hoenders, ponies en hase. Kleuterskoolgroepe kan teen ’n verminderde tarief die diere kom voer. Die plek is te huur vir groep pieknieks of ’n braai. Besprekings is noodsaaklik. Kidz Castle is op plot 21, Farm-weg, net af van Simon Vermootenrylaan. Bel vir Dawie by 082-804-6979, Marike by 083-770-1786 of skakel 012-807-0688.
Leef jou talente
Is dit nie hoog tyd om jou talente uit te leef nie? Lees hier as jy wil leer dans, skilder, tromme slaan, joga of To Shin Do doen, jou gholf wil verbeter of meer wil weet oor skoonheidstegnologie.
Carin F Creations
To-Shin Do is die bestudering van die eeueoue kuns van die Ninja krygsman. Dié kuns is nou aangepas om by die moderne mens se lewe in te pas en veral om jou te help om jou en jou gesin te beskerm. Ons omgewing bied klasse vir juniors, volwassenes en klassieke Ninjitsu. Die klasse word aangebied deur Rohan en Louis by die Grootfontein Dojo in 233 Markstraat, Grootfontein Landgoed, uit met Garstfonteinwegverlenging. Vir meer inligting, bel Denis by 083-259-5357 of kyk na www.budoquest.co.za.
Six Fountains Gholf Afslaanbaan
Dié is ’n gholf afslaanbaan met top fasiliteite en binne maklike bereik in die Bronberg-gebied. Hier kry jy ’n agt-putjie ‘mashie’ baan, sandkuile en geleentheid om jou sethoue en kaphoue te oefen. Wanneer jy afslaanbaan toe gaan om balle te koop is daar vyf verskillende opsies waaruit jy kan kies, byvoorbeeld die R400 opsie wat jou 20 emmers van 80 balle elk gee (streng 45 dae). Dit beteken dat jy slegs R20 ’n emmer betaal. Six Fountains Gholf Afslaanbaan is op die hoek van Silver Lakesweg en Six Fountains Boulevard. Bel vir Hary Rudolph by tel: 083-384-3848.
Wil jy leer hoe om joga strek- en asemhalingsoefeninge te doen? Of wat van meditasie? By Juniper Green kan jy van die begin van Maart op Woensdae van 7-8 nm jogaklasse loop en van 8-9 nm leer om te mediteer. Hier kan jy ook getoets word vir allergieë en dan word ’n eetplan volgens jou bloedgroep uitgewerk wat jou selfs help gewig verloor. ’n Reeks masserings word aangebied van Kahuna vollyf massering tot Kahuna vollyf swangerskap massering (ná die derde maand van swangerskap), ‘hot stone’ massering, massering vir babas, Lomi Chi maagmassering en ’n tradisionele Thai voetmassering. Juniper Green is in 233 Markstraat, Grootfontein Landgoed, uit met Garstfonteinwegverlenging. Bel Katalina by 082-051-1213.
In ons kontrei kan jy lekker eet. Jy kan kuier in ’n klubhuis langs ’n aanloopbaan, karaoke sing, kerk loop in ’n kroeg, verjaar in ’n teetuin of musiekkroeg en binnekort bykans enige iets proe in ’n wynkelder.
Bronberg Lodge / Kelder
Dinge is aan die roer by Bronberg Lodge/ Kelder. Daar is ’n wynkelder in aanbou waar verskeie bekende wynlandgoedere permanente uitstallings gaan hê waar jy topgehalte wyne eerstehands kan beproef en aankoop. Komplementerende versnaperinge soos kase en olywe sal ook in die kelder beskikbaar wees. Daar kom ’n kleinteater met permanente verhoog, kosmark met tuisgemaakte snuisterye en allerlei lekkernye, en teetuin vir ligte maaltye. Die restaurant se groot verskeidenheid tradisionele geregte sal steeds op die spyskaart bly. Die ruim, nuwe restaurant sal ook opwindende nuwe disse voorsit. Bronberg Lodge is in Lynnwoodweg- verlenging, langs die Boschkopafdraai. Skakel 012-809-0130, bel vir Faan by 082-820-7339 of vir Hans by 076-452-6182.
Pret en vermaak vir die hele gesin. Dit is wat Rafters Pub & Grill op die B-House-perseel langs Garstfontein-verlenging deesdae bied. By die ruim kuierplek kan jy nie net jou honger bevredig en jou dors les nie, jy kan ook meedoen aan prettige karaoke-aande, dagbreek toe dans, en sport op ’n baie groot hoë definisie- skerm geniet. Terwyl jy ’n heerlike maaltyd of ’n drankie geniet, kan die kleingoed hulle besig hou by die moderne speelpark en as pa self wil speel is daar ’n uitdagende 4X4 roete byderhand. ’n Karwas is ook op die perseel om jou 4x4 ná die tyd blinkskoon te kry of die gesinsmotor te laat poets terwyl jy kuier. En moenie vergeet van die uitstekende kos- en kunsmark elke Saterdag by Rafters nie. Skakel 012-480-0466 of 082-455-9705 vir meer inligting.
Radio Afrika is ’n musiekkroeg wat oop is van Dinsdae tot Saterdae van 11 vm tot middernag. Dit is die ideale kuierplek vir verjaardagpartytjies, intieme gesellighede, klein funksies en byeenkomste vir tot 130 gaste. Daar is daaglikse spesiale aanbiedinge, ’n grootskerm TV en musiek. Radio Afrika is op plot 21, Lynnwoodweg, oorkant Willow Way Winkelsentrum. Skakel 082-826- 9889 of 082-771-9451.
Ontspan in ’n kroegatmosfeer en luister na inspirerende sprekers, hulle stories en lekker musiek elke Sondagaand om 6 nm by Rafter’s Pub & Grill, Garsfonteinweg, 1 km na die Mooikloof verkeerslig. Kom kuier saam en vind meer uit oor die ontbyte, kampe en gospel@home. Geen toegangsfooi word gevra nie. Hulle bied ook ’n internasionaal erkende dissipelskap-kursus aan vir die wat Christene geword het maar nog worstel met moeilike vrae. Vir meer inligting besoek: www.noisemakers.co.za. Vir navrae bel Christine by 082-880-8484.
As jy by die huis wil kuier bied Boma Vleismark alles wat nodig is om van braaityd ’n feestyd te maak. Sappige boerewors, rypgemaakte biefstuk, geurige sosaties, heerlike hoenderkebabs, sagte skaaptjops, gemarineerde varkribbetjies, Boma het alles waaraan jy kan dink om te braai. Selfs die brikette, knoffelbrood en koeksisters vir poeding. Vir tuisonthale, troues en groot funksies is daar spitbraais te huur. Hulle help graag om die porsiegrootte per persoon te bereken. Liplek lekker marinades en ander geurmiddels om daardie vleisie na smaak voor te berei, is ook beskikbaar. Gehalte en diens is hul trots. Kontak Boma Vleismark, Moreletapark by 012-998-8711, Boma Biltong en Braai by 012-998-1617 en Boma Vleismark Tierpoort by 012-811-5031.
Funksies, konferensies en troues
Van ’n ou ‘treinstasie’ tot ’n Marokkaanse plek, van bruidsbederf met spa en borrelbad tot ’n bosplek, hier wys ons jou waar jy onvergeetlike funksies, konferensies, herdenkings en troues kan hou.
De Haven Oost is nie net ’n ‘venue’ vir troues, konferensies, herdenkings en verjaarsdagvieringe nie; hier is ook ’n restaurant wat oop is vir die publiek, ’n spa, diereplaas, KidzPlayHaven en Eco- Kwekery met groente, kruie en alles wat blom. Geniet ’n romantiese wegbreek met ’n kerslig ete, ’n romantiese aand in ’n suite met ’n borrelbad en dan ontbyt. Of wat van ’n piekniekmandjie met sjampanje in die tuin of by die diereplaas tussen mak miniatuur perdjies. Die nuwe kunsgalery en kunswinkel is nou oop met pragtige kunswerke van plaaslike kunstenaars. De Haven Oost is ongeveer 12 km vanaf Silver Lakes op die N4 snelweg. Skakel 082-490-7373 vir spa-bederf, die restaurant by 084-725-3886, funksiebesprekings by 071-671-5176 en die kwekery by 082-578-2952.
Shokran Events & Conference Venue
Op soek na ’n gastehuis in ons kontrei? Of jy nou bed-en-ontbyt wil hê of self wil kosmaak, ons wys jou waar jy gemaklik en gerieflik in die natuur kan bly en selfs kleiner funksies kan hou.
By ons kontrei se snuffelplekke kan jy om enige hoek of draai die winskoop van ’n lewe raakloop, van kuns en antieke ware tot boeke, plaasmeubels en plaasvars organiese produkte.
Klip Klap Antiek en Kunsmark bied elke derde Sondag van die maand tussen 9 vm en 3 nm ’n mark aan waar hoofsaaklik antieke ware en kuns uitgestal en te koop aangebied word. Hier kan stedelinge ontsnap na ’n landelike atmosfeer tussen die doringbome en klipgeboue en heelwat te ete en drinke geniet. Behalwe vir uitstallings deur onder andere Mervyn Emms, een van ons kontrei se mees kundige antiekversamelaars, kan besoekers aan hierdie eklektiese mark wat elke maand in gewildheid toeneem, ongewone dinge vir in en om die huis vind. Boekliefhebbers kan uit ’n verskeidenheid kies en die juweliersware kry baie aftrek. Klip Klap word gehou op plot 78A Leanderstraat, Olympus. Draai oos uit Olympusrylaan in Leander, reg oorkant Die Werf. Skakel 082-755-0586. Webwerf: www.klipklap.co.za.
Bashewa Book Exchange
Dis met nostalgie wat die meeste van ons Sunnyside se ou ‘book exchanges’ onthou. Goeie nuus is dat daar nou so ’n plek in ons eie ontrei is – die ‘Book Exchange’ op plot 126, Bashewa. Maar jy hoef nie net in te ruil nie, jy kan ook sommer net koop. En hier is bykans enige soort boek – van die nuwe Harry Potter-reeks tot Afrikaanse boeke, Engelse historiese romans, Sci-Fi, hygromans, spanningsverhale, ou ‘Westerns, non-fiksie, geestelike boeke, Mills & Boons en selfs opvoedkundige boeke. Vir padaanwysings, kyk na die Book Exchange advertensie. Vir meer inligting skakel 012-811-0474 of 082-644-9750.
Old Farm Furniture is ’n plattelandse winkel, vol van oud en nuut, met verrassings soos antieke kassies, tafels en riempiesbanke. Daar is ook elke nou en dan spesiale aanbiedinge soos laaikaste vanaf R350. Dié is jou kans om in ’n regte plaaswinkel vol meubels te gaan rondkrap vir daardie spesiale ietsie. Old Farm Furniture is langs Farmers Shed in Garstfonteinweg-verlenging. Bel Martin by 082-565-0086 of Phillip by 083-859-2238.
Hier kan jy na hartelus rondsnuffel tussen kunswerke, ornamente en meubels. Wood & Comfort bied harde Afrika-hout meubels en is die trotse uitstalplek vir die kunstenaar Maria Doro se skilderye met ’n Afrika-tema. Jy kry nie net kwaliteit meubels en bykomstighede, soos baie spesiale gordyne nie, maar ook dekordienste wat so solied soos dié plek se hout is en so gemaklik soos hulle sitkamerbanke. Hulle is geleë in Atterbury Value Mart, Atterburyweg, Faerie Glen. Bel vir Mariet of Marnette by 012-991-4875 of stuur ’n e-pos aan info@woodcom fort.co.za.
Geniet ’n tikkie Victoriaanse prag en praal of wil jy dalk sien hoe dinge op ’n tipiese toekase plaaswerf gewerk het? Dan is die museums in ons omgewing net die ding vir jou.
Willem Prinsloo Landbou Museum
Wil jy ervaar hoe ’n ou plaaswerf gewerk het? Die Willem Prinsloo Landboumuseum bied tipiese plaasaktiwiteite soos trekkers aan die werk, broodbak in ’n buite-oond, sweepklap en verepluk. Dit is ’n kombinasie van opelugmuseum met egte plaasatmosfeer en kultuurtradisies, ou opstalle en permanente uitstallings soos veteraan landbou-implemente, koetse, trêppies en waentjies. Dié museum is op die ou Bronkhorstspruitpad. Skakel 012-736-2035.
Vir ’n tikkie Victoriaanse prag en praal, besoek die Sammy Marksmuseum met sy statige opstal, formele tuine, kontreimarkte en teetuin-restaurant. Die plaas se naam is Zwartkoppies en Sammy se huis is Zwartkoppies Hall gedoop. Die huis het na verskeie aanbouings 45 kamers gehad vol ornamente en handgemaakte meubels van vervloë dae. Sammy Marks-museum is op die ou Bronkhorstspruitpad. Skakel 012-802-1150.
Inheems of eksoties, kundige plantadvies, kwekers, fonteine, standbeelde, betonpotte, teetuine en selfs ’n roosboetiek – ons kontrei se kwekerye bied net wat jou hart begeer.
Living Gardens verskaf al 15 jaar lank plante teen groothandelpryse aan die publiek. Die kwekery bied top-gehalte, bekostigbare plante, goeie diens en aflewerings wat altyd betyds is. Hulle nooi alle argitekte, landskapargitekte, bouers, ontwikkelaars, skole en almal wat op soek is na ’n winskoop om ’n draai by hulle te gaan maak in Lynnwoodwegverlenging, tussen die Paul Jungnickelhuis en Eastridge Building & Supply Centre. Kontak hulle by 072-902-7815 of 012-809-3939.
Maak ’n bekostigbare bydrae tot ’n groener omgewing en plant ’n inheemse boom. Blyfontein Kwekery spesialiseer in geharde inheemse bome en struike wat plaaslik gekweek word deur Dirk Marais, bekende boomkenner in die Bronberggebied. Daar is ook verskeie uitheemse bome en plante beskikbaar. Besoek Blyfontein Kwekery by www.blyfontein.co.za vir ’n verskeidenheid bome en struike en vir inligting oor die plant en versorging daarvan. Blyfontein Kwekery is langs Lynnwoodweg-verlenging, 3 km verby die Boschkopafdraaipad en 1 km verby die Bafana Kafee aan die regterkant van die pad. Bel Dirk by 083-378-3588 of vir Pine by 082-600-7776.
Op soek na plante wat klimaataangepas is vir ons kontrei? Hedera Kwekery is bekend vir sy groot verskeidenheid plante en bome wat endemies is aan die Bronberg-gebied. Kobie en Hannes de Wet staan jou by met kundige advies oor plante en bome, en help graag met nuwe idees, soos die opbou van ’n waterbesparende droogtuin met aalwyne en vetplante. Kyk uit vir Hedera Kwekery se afdraaibord langs Garsfonteinweg-verlenging, ongeveer 17 km verby die Pretoria-Oos hospitaal. Bel vir Kobie of Hannes by 012-811-0207, 082-551-6015 of 082-335-6135.
Vrywilligers is altyd nodig om te help in die sopkombuise, plekke-van-veiligheid, weeshuise, tehuise en dierereddingsentrums in ons kontrei.
Kungwini Welsyn en die Paul Jungnickelhuis vir gestremdes bied verskeie geleenthede vir vrywilligers wat graag wil uithelp. Daar is spesifieke dae en tye vir aktiwiteite soos kuns (verf, plak en knip), naaldwerk, stories voorlees, sing en musiek maak. Dan is daar ook altyd hulp nodig met uitstappies en spesiale geleenthede soos Kersfees. Ander Kungwini Welsynprojekte waarmee mense kan help is aktiwiteite by ’n kleuterskool en ekstra naskoolse klasse vir kinders in taal, wiskunde en wetenskap. Pleegouers en plek-van-veiligheid ouers word ook gesoek. Hiervoor moet ’n verpligte kort kursus gevolg word. Die Paul Jungnickelhuis het ’n winkel waar skenkings verkoop word vir fondsinsameling. Die tehuis is in Lynnwoodweg-verlenging, Zwavelpoort, ongeveer 4,5 km vanaf Hans Strijdomrylaan. Vir meer inligting, bel vir Daleen by 012-809-0020/1.
Die NG Gemeente Tygerpoort bied jou verskeie geleenthede om by die gemeenskap betrokke te raak. Hul hou ’n sopkombuis wat aan baie mense hul enigste ete van die dag voorsien, en help om basiese benodighede aan kinders in kleuterskole te voorsien. Die gemeente is op verskillende maniere betrokke by Paul Jungnickelhuis vir volwasse gestremdes. Baie lidmate het ’n polisielid van die Boschkopse Polisiestasie aangeneem om op so ’n wyse ons polisiekantoor te ondersteun en ’n geringe bydrae teen misdaad te maak. Caritas beradingsentrum lewer ’n diens aan die gemeenskap en enige persoon is welkom om ’n afspraak te maak. Dienste sluit trauma ondersteuning, huweliksprobleme, gesinskonflik of die verlies aan ’n inkomste en werk, in. Skakel 012-809-0107.
Wet Nose Dierereddingsentrum het altyd vrywilligers nodig om te help – of dit nou is om ’n hond vir ’n wandeling te neem of om vir getraumatiseerde diere te help wys dat hulle mense weer kan vertrou. Dié reg-tot-lewe sentrum bied ’n veilige hawe aan perde, honde en katte. Hulle is op plot 75, Vaalbank, oorkant de Leeuw roosplaas op die ou Bronkhorstspruitpad. Dit is ongeveer 6 km van die vierrigting stop kruising met die Cullinan/ Rayton-pad. Skakel 013-932-3941/2, 082-431-1333 of 082-498-7740.
Qumi Huis in Rayton is ’n gemeenskapsprojek wat dagsorg en inwoning vir intellektueel gestremdes bied. Drie huise en ’n plaas in die Rayton-omgewing word gehuur en dagsorg is in die Hervormde kerksaal in Rayton langs die NG Kerk. Qumi is nie ’n inrigting nie, maar ’n huis, ’n plek waar die persoon soos ’n normale mens kan woon en funksioneer. Alhoewel daar toesighoudende personeel aan diens is, is die inwoners self vir die bedryf van die huis verantwoordelik. Hulle besoek gedurende die dag ’n werkswinkel waar hul vaardighede aanleer. Vir meer inligting, bel vir Marie Jacobs, administratiewe bestuurder by 082-775-2906 of vir Linda Krause, terapie, by 082-464-7858 of besoek www.qumihomes.org.